Tema sõnu kinnitab ka üks «Bussi» osa, kus Nele palub end saatest välja hääletada. «Inimesed, ärge hääletage minu poolt ja saatke mind palun, palun, palun koju! Ma tõesti igatsen oma lähikondlaste järele,» anub Nele ja kohendab oma pikki heledaid juukseid kaamera ees. Kui ta välja hääletatakse, ei varja ta oma rõõmu: «Alguses arvasin, et olen siin paar päeva. Muidugi on hea, et ma sain kauem olla, sain teha selliseid asju, mida ma muidu kunagi ei teeks. Käisin sellistes kohtades, kuhu ma elu sees võib-olla ei  satu. Kuid ma olen läbi ja lõhki linnainimene, ma ei kannata tegelikult vintsutusi /-/, ma ei pea hullule treeninglaagrile vastu,» ütleb Nele ja lubab otse kaamerasse vaadates: «Ja rohkem elu sees mitte ühtegi tõsielusarja! See on kohe kindel raudsõna.»